
Comisia pentru muncă şi protecţie socială 



Nr.27/133/17 aprilie 2003
RAPORT

asupra propunerii legislative pentru completarea şi modificarea art.276
din Codul Muncii 

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru completarea şi modificarea art.276 din Codul Muncii, trimisă cu adresa nr.66 din 24 martie 2003.

La întocmirea prezentului raport, Comisia a avut în vedere avizul primit de la Consiliul Legislativ.
Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale.

Propunerea legislativă are ca obiect de reglementare modificarea şi completarea art.276 din Legea nr.53/2003 privind Codul Muncii în sensul introducerii unor dispoziţii ce privesc sancţionarea nerespectării clauzelor contractului colectiv de muncă, a contractului individual de muncă, precum şi a normelor de protecţie a muncii.
Comisia propune Plenului respingerea propunerii legislative întrucât textul ei cuprinde dispoziţii care se regăsesc în mod expres în alte acte normative în vigoare, situaţie în care se crează un paralelism legislativ, fiind încălcate normele de exigenţă legislativă din Legea nr.24/2000 privind normele de tehnică legislativă pentru elaborarea actelor normative. 

Astfel, normele privind sancţiuni pentru nerespectarea clauzelor contractului colectiv de muncă sunt prevăzute în art.30 alin.(2) din Legea nr.130/1996 privind contractul colectiv de muncă, republicată, iar cele privind nerespectarea clauzelor contractului individual de muncă se regăsesc în titlul XII – Jurisdicţia muncii din Legea nr.53/2003 privind Codul Muncii.
La lucrările comisiei au fost prezenţi 19 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 16 aprilie 2003, Comisia propune respingerea acesteia cu 11 voturi pentru şi 2 voturi împotrivă.

